P6_TA(2005)0206

Arbejdsvilkår for mobile arbejdstagere inden for jernbanesektoren

Europa-Parlamentets beslutning om forslag til aftalen om visse aspekter af betingelserne for anvendelse af mobile arbejdstagere, der udfører interoperable grænseoverskridende tjenester, indgået mellem Det Europæiske Transportarbejderforbund og Fællesskabet af Europæiske Jernbaner (KOM(2005)0032)

Europa-Parlamentet,

- der henviser til Kommissionens forslag (KOM(2005)0032),

- der henviser til Den Europæiske Unions charter om grundlæggende rettigheder [1],

- der henviser til Europa-Parlamentets og Rådets direktiv 2003/88/EF af 4. november 2003 om visse aspekter i forbindelse med tilrettelæggelse af arbejdstiden [2],

- der henviser til aftalen indgået mellem Det Europæiske Transportarbejderforbund og Fællesskabet af Europæiske Jernbaner om visse aspekter af betingelserne for anvendelse af mobile arbejdstagere, der udfører interoperable grænseoverskridende tjenester,

- der henviser til, at aftalen omfattede en fælles anmodning til Kommissionen om at iværksætte aftalen ved en afgørelse, som Rådet træffer på forslag af Kommissionen i overensstemmelse med traktatens artikel 139, stk. 2,

- der henviser til forretningsordenens artikel 78, stk. 3,

A. der henviser til, at det i artikel 31 i Den Europæiske Unions charter om grundlæggende rettigheder fastlægges, at enhver arbejdstager har ret til sunde, sikre og værdige arbejdsforhold, til en begrænsning af den maksimale arbejdstid, til daglige og ugentlige hvileperioder samt til årlig ferie med løn,

B. der henviser til, at arbejdsmarkedets parter på fællesskabsplan i henhold til traktatens artikel 139, stk. 1, hvis parterne finder det ønskeligt, kan indlede en dialog, der kan føre til overenskomstmæssige forbindelser, herunder aftaler,

C. der henviser til, at det i traktatens artikel 139, stk. 2, fastlægges, at der er mulighed for at iværksætte aftaler, der indgås på fællesskabsplan efter fælles anmodning fra de underskrivende parter ved en afgørelse, som Rådet træffer på forslag af Kommissionen,

1. glæder sig over, at Kommissionen, selv om traktatens artikel 139, stk. 2, ikke indeholder bestemmelser om høring af Europa-Parlamentet efter anmodning fra arbejdsmarkedets parter til Kommissionen, har sendt sit forslag til Parlamentet og anmodet det om at videregive sin udtalelse til Rådet og Kommissionen;

2. støtter den aftale, som arbejdsmarkedets parter har indgået om visse aspekter af betingelserne for anvendelse af mobile arbejdstagere, der udfører interoperable grænseoverskridende tjenester; mener, at aftalen skaber en god balance mellem behovet for at fremme arbejdsforholdene og dermed beskytte de mobile arbejdstageres sundhed og sikkerhed samt behovet for at fremme grænseoverskridende jernbanetrafik i Den Europæiske Union;

3. er enig i, at aftalen bør sendes til Rådet; opfordrer derfor Rådet til at vedtage Kommissionens forslag til Rådets direktiv med henblik på at gennemføre den aftale, som arbejdsmarkedets parter har indgået;

4. bemærker, at jernbanetransportsektoren er omfattet af direktiv 2003/88/EF; bemærker, at andre fællesskabsinstrumenter kan indeholde mere specifikke krav vedrørende tilrettelæggelse af arbejdstid for visse former for beskæftigelse eller erhvervsvirksomhed (artikel 14 i direktiv 2003/88/EF), og at bestemmelserne kan fraviges for arbejdstagere i jernbanetransportsektoren (artikel 17, stk. 3, litra e), i direktiv 2003/88/EF);

5. bemærker, at aftalen indeholder specifikke bestemmelser for mobile arbejdstagere, der udfører interoperable grænseoverskridende tjenester, f.eks. maksimal køretid, og at den fastslår princippet om daglige og ugentlige hvileperioder eller pauser, der er længere end minimumskravene i direktiv 2003/88/EF, samtidig med at den indeholder større fleksibilitet end direktivet for at tage højde for restriktionerne i jernbanesektoren; mener derfor, at aftalen er i behørig overensstemmelse med direktivet;

6. glæder sig over, at aftalen mellem arbejdsmarkedets parter og Kommissionens forslag til Rådets direktiv kun indeholder minimumskrav, således at medlemsstaterne og/eller arbejdsmarkedets parter selv kan vælge at fastholde eller indføre mere favorable betingelser for arbejdstagere i jernbanesektoren;

7. understreger den vigtige rolle, som arbejdsmarkedets parter spiller i forbindelse med at fremme sundheds- og sikkerhedsmæssige forhold for arbejdstagere; støtter fuldt ud, at arbejdsmarkedets parter inddrages i forhandlinger om den sociale dialog, og at de indgår aftaler om arbejdsforhold;

8. anbefaler, at forslaget vedtages;

9. pålægger sin formand at sende denne beslutning til Rådet og Kommissionen samt til arbejdsmarkedets berørte parter.

[1] EFT C 364 af 18.12.2000, s. 1.

[2] EUT L 299 af 18.11.2003, s. 9.

--------------------------------------------------